寄宋次道中道
作者：梅堯臣
朝代：宋

paragraphs: 再來魏闕下，舊友無一人。
或爲美官去，或爲泉下塵。
晚節相知者，操節許松筠。
日世常山公，伯仲文學均。
與我數還往，以義爲比鄰。
屢假篋中書，校證多護真。
次述盈百卷，補亡如繼秦。
中作淵明詩，平淡可擬倫。
於時多驕佚，黄卷罕所親。
昨以興西師，往往劍射伸。
短衣誇走馬，睅目語常瞋。
欲效西山勇，遂笑東魯仁。
捨本趨富貴，乃與市賈濱。
以此較於子，素業固未泯。
前日之許昌，別君已經旬。
偶然值河决，窮坐如涸鱗。
臨風思有寄，夜詠還達晨。